CELEX: C2006/074/47
Language: lt
Date: 2006-03-25 00:00:00
Title: Byla T-447/05  2005 m. gruodžio 22 d.  pareikštas ieškinys byloje  Plantations de Mbanga prieš Komisiją

25.3.2006   
            
            
               LT
            
            
               Europos Sąjungos oficialusis leidinys
            
            
               C 74/24
            
         2005 m. gruodžio 22 d. pareikštas ieškinys byloje Plantations de Mbanga prieš Komisiją
   
   (Byla T-447/05)
   (2006/C 74/47)
   Proceso kalba: prancūzų
   Šalys
   
      Ieškovė: Plantations de Mbanga (SPM) SA (Douala, Kamerūnas), atstovaujama advokatų P. Soler Couteaux, S. Cahn
   
      Atsakovė: Europos Bendrijų Komisija
   Ieškovės reikalavimai
   
               —
            
            
               Panaikinti 2005 m. gruodžio 9 d. Komisijos reglamentą (EB) Nr. 2015/2005 dėl AKR šalių kilmės bananų importo pagal tarifinę kvotą, atidarytą Tarybos reglamentu (EB) Nr. 1964/2005 dėl bananams taikomų muito normų 2006 m. sausio ir vasario mėnesiais.
            
         
               —
            
            
               Priteisti iš Komisijos ir Tarybos bylinėjimosi išlaidas.
            
         Ieškinio pagrindai ir pagrindiniai argumentai
   Specialios prekybos su trečiosiomis šalimis kvotų tvarkos, esančios bananų rinkos organizavimo priemonių dalimi, pakeitimų pagrindu 2005 m. lapkričio 29 d. Europos Sąjungos Tarybos reglamentas Nr. 1964/2005 (1) be kita ko Komisijai suteikė įgaliojimus imtis minėto reglamento įgyvendinimui būtinų priemonių, o taip pat ir pereinamojo laikotarpio priemonių, susijusių su tarifinės kvotos bananams iš AKR šalių valdymu. Šiuo pagrindu 2005 m. gruodžio 9 d. Komisija savo Reglamente Nr. 2015/2005 (2) dėl 2006 m. sausio ir vasario mėnesių paliko ankstesnę istorinėmis nuorodomis pagrįstą importo licencijų suteikimo tvarką (3), kurią pirmiau nustatė Reglamentas Nr. 896/200. Šiuo ieškiniu siekiama panaikinti minėtą Reglamentą Nr. 2015/2005.
   Grįsdama savo ieškinį ieškovė teigia, jog kadangi 3 ir 4 straipsniuose įtvirtinta istorinėmis nuorodomis bei įvestais netradiciniais ūkio subjektais pagrįsta importo licencijų suteikimo tvarka, Reglamentas Nr. 2015/2005 pažeidžia:
   
               —
            
            
               sutartines nuostatas, reglamentuojančias bananų rinką;
            
         
               —
            
            
               Bendrijos nuostatose dėl bendros žemės ūkio politikos, bendro bananų rinkų organizavimo ir nagrinėjamų Bendrijos teisės aktų nuostatose įtvirtintą idėją ir principus;
            
         
               —
            
            
               EB 81 ir EB 82 straipsniuose nustatytus principus tiek, kiek jis leidžia istoriniams ūkio subjektams kolektyviai piktnaudžiauti dominuojančia padėtimi, kurią, ieškovės teigimu, jiems suteikė reglamentuojantys aktai, bei kiek jis skatina kitą konkurencijai prieštaraujantį elgesį Bendrijos bananų rinkoje;
            
         
               —
            
            
               EB 87 straipsnyje nustatytus principus tiek, kiek jo sukeliamos pasekmės — atrankos būdu kai kuriems istoriškai svarbiems tradiciniams importuotojams, turintiems galimybę gauti pelno perpardavus neteisėtai nemokamai gautas licencijas, suteikta didelė finansinė nauda;
            
         
               —
            
            
               proporcingumo principą tiek, kiek jis neleidžia netradiciniams patikimiems ir perspektyviems importuotojams pradėti veiklos bei ją vystyti, kadangi jie gali išlikti tik priklausydami tradiciniams importuotojams; be to, ieškovė tvirtina, kad prašomas panaikinti reglamentas taip pat neleidžia bananų iš AKR šalių gamintojams bešališkai naudotis bananams iš AKR šalių suteikta lengvata, nes pagal tvarką teikiamą naudą daugiausiai gauna kai kurie istoriškai svarbūs tradiciniai importuotojai;
            
         
               —
            
            
               nediskriminacijos principą tiek, kiek jis aiškiai vienodai taikomas visiems tradiciniams AKR šalių importuotojams, nors iš tikrųjų neteisėtai sudaro palankesnes sąlygas kai kuriems istoriškai svarbiems tradiciniams importuotojams.
            
         Galiausiai grįsdama savo reikalavimus ieškovė taip pat teigia, kad buvo pažeistas teisėtų lūkesčių principas ir laisvė užsiimti profesine veikla.
   
      (1)  2005 m. lapkričio 29 d. Reglamentas (EB) Nr. 1964/2005 dėl bananų muitų tarifų normų, OL L 316 2005 12 2
   
   
      (2)  2005 m. gruodžio 9 d. Komisijos reglamentas (EB) Nr. 2015/2005 dėl AKR šalių kilmės bananų importo pagal tarifinę kvotą, atidarytą Tarybos reglamentu (EB) Nr. 1964/2005 dėl bananams taikomų muito normų 2006 m. sausio ir vasario mėnesiais, OL L 324, p. 5.
   
      (3)  kurią ieškovė ginčija Pirmosios instancijos teisme nagrinėjamoje byloje T-128/05